กองทุน1DIVเคาะซื้อขาย16ส.ค.
ตลาดหลักทรัพย์ รับกองทุน 1DIV อ้างอิงดัชนีหุ้นปันผลสูง 30 ตัวในตลาด เข้าซื้อขาย16 ส.ค.นี้
11 ส.ค. 2554

ตลาดหลักทรัพย์ รับกองทุน 1DIV อ้างอิงดัชนีหุ้นปันผลสูง 30 ตัวในตลาด เข้าซื้อขาย16 ส.ค.นี้
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย  (ตลท.) เปิดเผยว่า ตลาดหลักทรัพย์ฯ รับกองทุนเปิดไทยเด็กซ์  SET High Dividend ETF (1DIV) บริหารจัดการโดยบริษัทหลักทรัพย์จัดการกองทุนรวม (บลจ.) วรรณ เข้าซื้อขายในหมวดธุรกิจหน่วยลงทุนของอีทีเอฟตั้งแต่วันที่ 16 ส.ค.2554 เป็นต้นไป ใช้ชื่อย่อในการซื้อขายหลักทรัพย์ว่า "1DIV"
กองทุนดังกล่าวเน้นลงทุนในหลักทรัพย์ที่เป็นส่วนประกอบของดัชนี SET High Dividend 30 Index (SETHD) ซึ่งเป็นดัชนีที่สะท้อนภาพรวมความเคลื่อนไหวราคาของหลักทรัพย์ในกลุ่มที่มีอัตราผลตอบแทนจากเงินปันผลสูงและต่อเนื่องในตลาดหลักทรัพย์ไทย 
“1DIV เป็นกองทุนรวมอีทีเอฟ ที่มีจุดเด่นคือเน้นลงทุนในกลุ่มหุ้นปันผลดีและต่อเนื่องสม่ำเสมอ 3 ปี ที่อ้างอิงกับดัชนี SETHD ซึ่งจัดทำโดยตลาดหลักทรัพย์ การคัดเลือกหุ้น 30 ตัวในดัชนี SETHD นี้ เปรียบเสมือนการช่วยกลั่นกรองคัดเลือกหุ้นกลุ่มหุ้นปันผลให้แก่ผู้ลงทุน เพื่อตอบสนองต่อความต้องการของผู้ลงทุนที่นิยมลงทุนในหุ้นปันผล” นายจรัมพรกล่าว
นายมนรัฐ ผดุงสิทธ์ กรรมการผู้จัดการ บลจ.วรรณ กล่าวว่า ในช่วงเปิดเสนอขายหน่วยลงทุนในครั้งแรกเมื่อวันที่ 4 ส.ค.2554 มีผู้ลงทุนสถาบันและผู้ลงทุนรายย่อยให้ความสนใจอย่างกว้างขวาง โดยมียอดจองซื้อในช่วงเปิดเสนอขายครั้งแรก 189.09 ล้านบาท มีมูลค่าที่ตราไว้ 10.5049 บาทต่อหน่วยลงทุน  ซึ่งมั่นใจว่าในอนาคต 1DIV จะเติบโตได้อย่างต่อเนื่อง เหมือน ThaiDEX SET50 Exchange Traded Fund หรือ TDEX ที่เป็นที่รู้จักกันดีอยู่แล้ว